《仙都白鹿歌》
宋代·林泳

山中白鹿老而灵，有客有客占鹿鸣。
我寻石门不知处，道人出洞欢相迎。
修竹无力有我相，不应信息令渠惊。
吁嗟至人离诸有，一切相自有心生。
桃源意行花两岸，山阴兴尽雪三更。
道人道人苦多事，尔自采药渠食萍。
白云满洞不须扫，客去客来云无情。
我闻神仙游处叫，试听夜半空中声。

作者简介：林泳，字太渊，自号艮斋，又号弓寮，南宋福建福清人。按《图绘宝鉴》作兴化人。希逸长子。宝祐元年（一二五三）进士。能诗，工书，善画墨竹。事迹见于《福州府志》、《宋诗纪事》、《书史会要》。